2.

Οι υποχρεώσεις παροχής δημόσιας υπηρεσίας είναι οι ακόλουθες: Όσον αφορά τη μεταφορική ικανότητα και τη συνέχεια των δρομολογίων: Η συνολική μεταφορική ικανότητα τακτικών μεταφορών επιβατών και φορτίου, σε κάθε γραμμή, την οποία προσφέρουν όλοι οι αερομεταφορείς που εκμεταλλεύονται τη γραμμή πρέπει να ισούται τουλάχιστον με την μεταφορική ικανότητα που καθορίζεται στο παράρτημα Ι. Όταν ο μέσος όρος πληρότητας σε συγκεκριμένη γραμμή υπερβαίνει, οποιαδήποτε περίοδο αεροπλοΐας ΙΑΤΑ, το 75 %, η ελάχιστη μεταφορική ικανότητα που πρέπει να προσφέρεται την ίδια περίοδο του επομένου έτους αυξάνεται κατά την διαφορά που απαιτείται ώστε να εξασφαλίζεται το ίδιο ποσοστό πληρότητας. Για το όριο αυτό δεν συνυπολογίζονται θέσεις που πωλούνται με μειωμένους ναύλους σε μόνιμους κατοίκους και σπουδαστές. Τα προγραμματισμένα δρομολόγια πρέπει να εξασφαλίζονται τουλάχιστον για ένα ημερολογιακό έτος και, εκτός των κατωτέρω αναφερόμενων περιπτώσεων, επιτρέπεται να διακοπούν μόνο μετά από εξάμηνη προειδοποίηση. Οι περικοπές της μεταφορικής ικανότητας υπόκεινται στην έγκριση της Εθνικής (Πορτογαλικής) Υπηρεσίας Πολιτικής Αεροπορίας (Instituto Nacional de Aviação Civil, INAC) και δεν επιτρέπεται να εφαρμόζονται προτού παρέλθουν έξι μήνες, εφόσον θα είχαν ως αποτέλεσμα μείωση της συνολικής μεταφορικής ικανότητας κάτω του ορίου που αναφέρεται στο πρώτο εδάφιο του παρόντος σημείου· η INAC υποχρεούται να απαντήσει στον αερομεταφορέα εντός τριάντα ημερών από την κοινοποίησή του. Εκτός περιπτώσεων ανωτέρας βίας, το πλήθος των πτήσεων που ματαιώνονται για λόγους που μπορούν να αποδοθούν άμεσα στον αερομεταφορέα δεν επιτρέπεται να υπερβαίνει ποσοστό 2 % του πλήθους των προγραμματισμένων πτήσεων για την χρονική περίοδο· ως «ματαίωση» νοείται η μη εκτέλεση προγραμματισμένης πτήσης στην οποία έχει γίνει κράτηση τουλάχιστον μιας θέσης. Σε περίπτωση προσωρινής διακοπής δρομολογίων λόγω απρόβλεπτων συνθηκών, ανωτέρας βίας ή για άλλους λόγους, η προγραμματισμένη μεταφορική ικανότητα πρέπει να αυξηθεί τουλάχιστον κατά 60 %, από τη στιγμή που είναι δυνατή η αποκατάσταση της εκτέλεσης των δρομολογίων και έως την πλήρη διοχέτευση του όγκου κυκλοφορίας που συσσωρεύτηκε κατά τη διακοπή τους. Σε περίπτωση ματαίωσης δρομολογίων στις γραμμές Λισσαβόνα-Horta-Λισσαβόνα και Λισσαβόνα-Pico-Λισσαβόνα λόγω δυσμενών καιρικών συνθηκών, οι αερομεταφορείς επιτρέπεται, εφόσον επιθυμούν, να προσγειώνονται στο πλησιέστερο νησί, υπό τον όρο ότι, με δικά τους έξοδα, εξασφαλίζουν τη θαλάσσια μεταφορά στο νησί που αρχικώς προγραμματιζόταν να προσγειωθεί η πτήση. Όσον αφορά την ακριβή τήρηση των ωραρίων: Εκτός περιπτώσεων ανωτέρας βίας, καθυστερήσεις άνω των 15 λεπτών για λόγους καταλογιζόμενους απευθείας στον αερομεταφορέα δεν επιτρέπονται για ποσοστό μεγαλύτερο του 15 % των πτήσεων. Όσον αφορά την κατηγορία των χρησιμοποιούμενων αεροσκαφών και τις συνθήκες εκμετάλλευσης: Τα δρομολόγια πρέπει να εκτελούνται από κατάλληλα πιστοποιημένα αεροσκάφη με στροβιλοαντιδραστήρες, ελάχιστης μεταφορικής ικανότητας 90 θέσεων· στους αερολιμένες Horta και Pico οι αερομεταφορείς πρέπει να τηρούν τους όρους που δημοσιεύονται στο «Aeronautical Information of Portugal» (AIP). Τα δρομολόγια στη γραμμή Funchal-Ponta Delgada-Funchal επιτρέπεται επίσης να εκτελούνται από κατάλληλα πιστοποιημένα αεροσκάφη με ελικοστροβιλοκινητήρες, ελάχιστης μεταφορικής ικανότητας 50 επιβατών. Όσον αφορά την ελάχιστη συχνότητα: — στη γραμμή Λισσαβόνα-Ponta Delgada-Λισσαβόνα, τουλάχιστον μια πτήση μετ' επιστροφής ημερησίως, μεταξύ 8.00 και 21.00, καθ' όλο το έτος, με δυνατότητα συνδυασμού ενός δρομολογίου εβδομαδιαίως με το δρομολόγιο Λισσαβόνα-Santa Maria-Λισσαβόνα, — στη γραμμή Λισσαβόνα-Terceira-Λισσαβόνα, τουλάχιστον τέσσερις πτήσεις μετ' επιστροφής εβδομαδιαίως, σε διαφορετικές ημέρες, μεταξύ 8.00 και 21.00, καθ' όλο το έτος, με δυνατότητα συνδυασμού ενός δρομολογίου εβδομαδιαίως με το δρομολόγιο Λισσαβόνα-Pico-Λισσαβόνα, — στη γραμμή Λισσαβόνα-Horta-Λισσαβόνα, τουλάχιστον τρεις πτήσεις μετ' επιστροφής εβδομαδιαίως, μεταξύ 8.00 και 21.00, καθ' όλο το έτος, σε μη συνεχόμενες ημέρες, — στη γραμμή Funchal-Ponta Delgada-Funchal, τουλάχιστον μια πτήση μετ' επιστροφής εβδομαδιαίως, καθ' όλο το έτος, — στη γραμμή Πόρτο-Ponta Delgada-Πόρτο, τουλάχιστον δύο πτήσεις μετ' επιστροφής εβδομαδιαίως, καθ' όλο το έτος, με δυνατότητα συνδυασμού με δρομολόγιο μέσω Λισσαβόνας από τον Οκτώβριο έως τον Ιούνιο, — στη γραμμή Λισσαβόνα-Santa Maria-Λισσαβόνα, τουλάχιστον μια πτήση μετ' επιστροφής εβδομαδιαίως, με δυνατότητα συνδυασμού με το δρομολόγιο Λισσαβόνα-Ponta Delgada-Λισσαβόνα, — στη γραμμή Λισσαβόνα-Pico-Λισσαβόνα, τουλάχιστον μια πτήση μετ' επιστροφής εβδομαδιαίως, από Παρασκευή έως και Κυριακή, καθ' όλο το έτος, με δυνατότητα συνδυασμού ενός δρομολογίου εβδομαδιαίως με το δρομολόγιο Λισσαβόνα-Terceira-Λισσαβόνα, — στη γραμμή Πόρτο-Terceira-Πόρτο, τουλάχιστον μια πτήση μετ' επιστροφής εβδομαδιαίως από την 1η Ιουνίου έως και την 30η Σεπτεμβρίου. Εάν στα προγράμματα εκμετάλλευσης που υποβάλλουν οι αερομεταφορείς προβλέπονται περισσότερα από ένα δρομολόγια ημερησίως, τα δρομολόγια πρέπει να αρχίζουν και να ολοκληρώνονται μεταξύ 6.30 τοπική ώρα του τόπου αναχώρησης και 00.30 τοπική ώρα του τόπου άφιξης της πτήσης, αντιστοίχως· τουλάχιστον ένα από τα καθημερινά δρομολόγια πρέπει να εκτελείται μεταξύ 8.00 και 21.00 και ένα από τα εν λόγω δρομολόγια να εκτελείται έως τις 14.00 τουλάχιστον τρεις ημέρες εβδομαδιαίως. Δεν απαγορεύεται στους μεταφορείς, εφόσον καλύπτουν την ελάχιστη συχνότητα και μεταφορική ικανότητα που ορίζονται στην ανακοίνωση της Επιτροπής, να πραγματοποιούν και δρομολόγια εκτός των παραπάνω καθορισμένων ωραρίων. Η εν λόγω δυνατότητα υπόκειται σε επιχειρησιακούς περιορισμούς που έχουν καθοριστεί νομοθετικά για τους εθνικούς αερολιμένες. Εάν στα προγράμματα εκμετάλλευσης που υποβάλλουν οι αερομεταφορείς προβλέπονται εβδομαδιαίως περισσότερα από ένα δρομολόγια στις γραμμές Funchal-Ponta Delgada-Funchal, Λισσαβόνα-Santa Maria-Λισσαβόνα και Λισσαβόνα-Pico-Λισσαβόνα, τα εν λόγω δρομολόγια πρέπει να εκτελούνται σε διαφορετικές ημέρες. Τα δρομολόγια στις γραμμές Λισσαβόνα-Terceira-Λισσαβόνα, Λισσαβόνα-Horta-Λισσαβόνα και Πόρτο-Ponta Delgada-Πόρτο πρέπει να ισοκατανέμονται σε ολόκληρη την εβδομάδα. Εφόσον το συνολικό πλήθος δρομολογίων σε συγκεκριμένη γραμμή από όλους τους αερομεταφορείς υπερβαίνει τα 6 (έξι), πρέπει να εξασφαλίζεται τουλάχιστον ένα δρομολόγιο ημερησίως. Όσον αφορά τους ναύλους: 1. Στα τιμολόγια πρέπει να περιλαμβάνονται: α) ναύλος οικονομικής θέσης χωρίς περιορισμούς, καθώς και ναύλοι των οποίων το ύψος και οι προϋποθέσεις να είναι προσαρμοσμένο στις διάφορες κατηγορίες ζήτησης (τουρίστες, επιχειρηματίες, γενικό φορτίο και ειδικά προϊόντα, κ.λπ.)· β) ναύλος μετ' επιστροφής PEX στα δρομολόγια μεταξύ Αζορών και ηπειρωτικής Πορτογαλίας ύψους 233 EUR, και ναύλος μετ' επιστροφής PEX, στα δρομολόγια μεταξύ Αζορών και Funchal, ύψους 172 EUR· γ) μειωμένος ναύλος υπό προϋποθέσεις για τους μόνιμους κατοίκους και τους σπουδαστές, για τουλάχιστον 10 % των θέσεων σε κάθε γραμμή ανά περίοδο αεροπλοΐας ΙΑΤΑ, καθώς και μειωμένος ναύλος για πλήθος θέσεων και σε τιμές που καθορίζονται από τον αερομεταφορέα για κάθε πτήση· οι θέσεις που δεν έχουν κρατηθεί επιτρέπεται να διατίθενται για άλλες κατηγορίες ναύλων. Αυτός ο μειωμένος ναύλος πρέπει να είναι τουλάχιστον 30 % φθηνότερος από τον ναύλο για τους μόνιμους κατοίκους και τους σπουδαστές και όχι κατώτερος από 120 EUR· δ) για τους τουλάχιστον επί εξάμηνο κατοίκους στην Αυτόνομη Περιφέρεια των Αζορών, σε νησιά με απευθείας αεροπορική σύνδεση με την ηπειρωτική Πορτογαλία ή με το Funchal, καθώς και για τους μόνιμους κατοίκους της Αυτόνομης Περιφέρειας της Μαδέρας, ισχύει έκπτωση 33 % επί της αξίας του επίσημου ναύλου οικονομικής θέσης χωρίς περιορισμούς· ε) για σπουδαστές ηλικίας έως και 26 ετών, των οποίων η διαμονή ή το εκπαιδευτικό ίδρυμα βρίσκεται στο έδαφος της Αυτόνομης Περιφέρειας των Αζορών και οι οποίοι, αντιστοίχως, φοιτούν σε εκπαιδευτικό ίδρυμα ή διαμένουν σε άλλο μέρος της εθνικής επικράτειας, ισχύει έκπτωση 40 % επί της αξίας του επίσημου ναύλου οικονομικής θέσης χωρίς περιορισμούς· στ) τις ημέρες χωρίς απευθείας δρομολόγιο Funchal-Ponta Delgada-Funchal, σπουδαστές ηλικίας έως 26 ετών που αναχωρούν από ή έχουν προορισμό την Αυτόνομη Περιφέρεια των Αζορών επιτρέπεται να ταξιδεύουν μέσω Λισσαβόνας εφόσον χρησιμοποιούν τον ίδιο αερομεταφορέα για όλα τα τμήματα της διαδρομής. Τα ωράρια που επιλέγονται για τις αεροπορικές συνδέσεις δεν επιτρέπεται να καθιστούν δυνατή ενδιάμεση στάση στη Λισσαβόνα· ζ) τα μέγιστα κόμιστρα φορτίου ορίζονται στο παράρτημα II. Τα τιμολόγια όλων των αερομεταφορέων πρέπει να είναι τα ίδια για όλα τα δρομολόγια που αναφέρονται στο σημείο 1, με αφετηρία ή προορισμό τη Λισσαβόνα ή το Πόρτο, και να εφαρμόζονται χωρίς διακρίσεις, επιτρέπονται όμως περιστασιακές προσφορές για δρομολόγια από σημείο σε σημείο. Τα τιμολόγια πρέπει να δημοσιοποιούνται, είτε στα σημεία πώλησης στο κοινό, είτε στις θυρίδες ελέγχου εισιτηρίων. 2. Οι μόνιμοι κάτοικοι και οι σπουδαστές καταβάλλουν τον ακόλουθο καθαρό ναύλο, αφού αφαιρεθεί η έκπτωση που αναφέρεται στις παραπάνω στοιχεία δ) και ε) της παραγράφου 1: α) 194 EUR για ταξίδια μετ' επιστροφής στην ηπειρωτική Πορτογαλία, οι μόνιμοι κάτοικοι της Αυτόνομης Περιφέρειας των Αζορών· β) 170 EUR για ταξίδια μετ' επιστροφής μεταξύ Αζορών και Funchal, οι μόνιμοι κάτοικοι της Αυτόνομης Περιφέρειας των Αζορών και Αυτόνομης Περιφέρειας της Μαδέρας· γ) 151 EUR για ταξίδια μετ' επιστροφής μεταξύ Αζορών και ηπειρωτικής Πορτογαλίας, οι σπουδαστές· δ) 107 EUR για ταξίδια μετ' επιστροφής μεταξύ Αζορών και Funchal, οι σπουδαστές. Οι ναύλοι που αναφέρονται στο σημείο 1 στοιχεία β) και ζ) και στο σημείο 2 στοιχεία α) και δ) αναθεωρούνται ετησίως την 1η Νοεμβρίου, αρχίζοντας από το 2008, με βάση το ποσοστό πληθωρισμού του προηγουμένου έτους, που δημοσιεύεται στο έγγραφο «grandes opções do plano» και κοινοποιείται από την INAC, έως την 30ή του προηγουμένου Σεπτεμβρίου, στους αερομεταφορείς που εκμεταλλεύονται τις εν λόγω γραμμές. Οι αερομεταφορείς δύνανται να χρεώνουν επίναυλο αντιστάθμισης του πρόσθετου κόστους (ΠΚ) λόγω αύξησης της τιμής των καυσίμων, ο οποίος υπόκειται σε αναθεώρηση ανά τρίμηνο και υπολογίζεται με βάση τον ακόλουθο τύπο, με στρογγύλευση μονάδας: ΠΚ = k × (b – 50,00) όπου: ΠΚ = πρόσθετο κόστος των καυσίμων OW (σε EUR) k = 0,685 × μέσος όρος της ισοτιμίας USD/EUR κατά το προηγούμενο τρίμηνο b = μέση τιμή του βαρελιού σε USD κατά το προηγούμενο τρίμηνο. Οι αερομεταφορείς δύνανται επίσης να χρεώνουν 16 EUR και 4 EUR κατ' ανώτατο όριο για την κράτηση θέσεων και την έκδοση εισιτηρίων μέσω των καταστημάτων τους και του κέντρου κλήσεων, αντίστοιχα. Για την κράτηση και την έκδοση εισιτηρίων σύμφωνα με το σημείο 1 στοιχείο γ) επιτρέπεται χρέωση 4 EUR κατ' ανώτατο όριο, εφόσον η κράτηση έχει γίνει μέσω του κέντρου κλήσεων ή των εκδοτηρίων εισιτηρίων στα αεροδρόμια. 3. Το κράτος επιδοτεί, βάσει όρων θεσπιζόμενων με νόμο, τα ταξίδια μόνιμων κατοίκων και σπουδαστών, εφαρμόζοντας τα κριτήρια και τους ναύλους που αναφέρονται στα σημεία 1 και 2. Το 2008 η επιδότηση θα είναι η εξής: — 105 EUR για ταξίδι μετ' επιστροφής στις γραμμές: — Λισσαβόνα-Santa Maria-Λισσαβόνα, — Λισσαβόνα-Pico-Λισσαβόνα, — Πόρτο-Terceira-Πόρτο, — 86 EUR για ταξίδι μετ' επιστροφής στις γραμμές: — Λισσαβόνα-Ponta Delgada-Λισσαβόνα, — Λισσαβόνα-Terceira-Λισσαβόνα, — Λισσαβόνα-Horta-Λισσαβόνα, — Funchal-Ponta Delgada-Funchal, — Πόρτο-Ponta Delgada-Πόρτο. Οι ναύλοι για τους επιβάτες και τα κόμιστρα για τα εμπορεύματα με αερολιμένα αναχώρησης ή προορισμού οποιονδήποτε αερολιμένα της Αυτόνομης Περιφέρειας των Αζορών, ο οποίος δεν συνδέεται με τακτική απευθείας γραμμή με την ηπειρωτική Πορτογαλία ή με το Funchal, είναι οι ίδιοι με τους παραπάνω αναφερόμενους. Για τη μετεπιβίβαση επιβατών μεταξύ ηπειρωτικής Πορτογαλίας και Αυτόνομης Περιφέρειας των Αζορών, καθώς και μεταξύ των Αυτόνομων Περιφερειών, πρέπει να προβλέπονται δύο μόνον αποκόμματα εισιτηρίου, ένα προς κάθε κατεύθυνση, ενώ για τη μετεπιβίβαση επιβατών εντός της Αυτόνομης Περιφέρειας των Αζορών πρέπει να προβλέπονται μόνον: — δυο αποκόμματα εισιτηρίου για τους μη κατοίκους, — τρία αποκόμματα εισιτηρίου για κατοίκους και σπουδαστές, — ενώ για την ανταπόκριση προς/από Corvo επιτρέπεται ένα επιπλέον απόκομμα εισιτηρίου εφόσον δεν προβλέπεται καθημερινό δρομολόγιο. Τις ημέρες κατά τις οποίες από συγκεκριμένο νησί δεν προσφέρεται απευθείας σύνδεση με την ηπειρωτική Πορτογαλία ή το Funchal, οι μόνιμοι κάτοικοι και σπουδαστές επιτρέπεται να ταξιδεύουν μέσω άλλου κόμβου ανταπόκρισης (gateway). Εκτός από την παραπάνω αναφερόμενη επιδότηση, το κράτος θα καταβάλλει επίσης και τη δαπάνη μεταφοράς των επιβατών όσον αφορά διαδρομές από ή προς νησιά χωρίς απευθείας σύνδεση με την ηπειρωτική χώρα και με το Funchal. Κατά τον υπολογισμό του κόστους μεταφοράς λαμβάνονται υπόψη οι εγκεκριμένοι από την περιφερειακή κυβέρνηση των Αζορών ναύλοι για τα δρομολόγια εντός της Αυτόνομης Περιφέρειας. Επιτρέπεται χρέωση σε περίπτωση μη εμφάνισης του επιβάτη (no-show), η οποία πρέπει να μην υπερβαίνει ποσοστό 20 % του ναύλου αναφοράς για την αντίστοιχη οικονομική θέση. Οι παρούσες υποχρεώσεις παροχής δημόσιας υπηρεσίας δεν αποκλείουν τη σύναψη συμφωνιών διασύνδεσης γραμμών (interline) με άλλους αερομεταφορείς όσον αφορά τους ναύλους για δρομολόγια με αναχώρηση ή προορισμό διαφορετικό από την Λισσαβόνα, το Πόρτο ή το Funchal. Οι αερομεταφορείς επιτρέπεται να συνδυάζουν δρομολόγια χρησιμοποιώντας τον ίδιο κωδικό αριθμό πτήσης, εφόσον έχουν προηγουμένως λάβει έγκριση από την INAC. Όσον αφορά τη διάθεση των εισιτηρίων: Η πώληση των θέσεων πρέπει να πραγματοποιείται με τουλάχιστον ένα ηλεκτρονικό σύστημα κράτησης θέσεων. Όσον αφορά τους όρους μετεπιβίβασης: Σε περίπτωση που τα εν λόγω δρομολόγια εκτελούνται από διαφορετικούς αερομεταφορείς, οι τελευταίοι πρέπει να συνάπτουν συμφωνίες μεταξύ τους βάσει των οποίων να επιτρέπεται στους επιβάτες, μόνιμους κατοίκους και σπουδαστές, με αναχώρηση ή προορισμό οποιονδήποτε άλλο αερολιμένα στην Αυτόνομη Περιφέρεια των Αζορών να χρησιμοποιούν διαφορετικούς αερομεταφορείς για τμήματα του ταξιδιού τους. Όσον αφορά μεταφορά φορτίου και ταχυδρομείου: Για τις γραμμές που περιγράφονται στην παράγραφο 1, οι αερομεταφορείς οφείλουν να δέχονται φορτίο προς και από οποιαδήποτε νησί των Αζορών λαμβάνοντας υπόψη την μεταφορική ικανότητα φορτίου και τα κόμιστρα που ορίζονται στο παράρτημα ΙΙ. Τα κόμιστρα που ορίζονται στο παράρτημα ΙΙ επιτρέπεται να αυξάνονται κατά επιπρόσθετη χρέωση ασφαλείας έως 0,10 EUR/kg και επίναυλο καυσίμου ανά kg ίσο με το 2 % του πρόσθετου κόστους των καυσίμων, όπως ορίζεται στην παράγραφο 2 του τμήματος που αφορά τους ναύλους επιβατών. Πρέπει να είναι δυνατή η μεταφορά τουλάχιστον δύο τόνων φορτίου, συμπεριλαμβανομένου του ταχυδρομείου, ανά πτήση, με ισοκατανεμημένη σε ολόκληρη την εβδομάδα την προβλεπόμενη από τον αερομεταφορέα μεταφορική ικανότητα, και να εξασφαλίζεται η μεταφορά τουλάχιστον των ακόλουθων ποσοτήτων: — 30 τόνοι ημερησίως στη γραμμή Λισσαβόνα-Ponta Delgada-Λισσαβόνα, — 25 τόνοι τις ημέρες ελάχιστης συχνότητας δρομολογίων στη γραμμή Λισσαβόνα-Terceira-Λισσαβόνα. Στη γραμμή Λισσαβόνα-Pico-Λισσαβόνα πρέπει να εξασφαλίζεται η μεταφορά 2 τόνων φορτίου και ταχυδρομείου εβδομαδιαίως. Η μεταφορική ικανότητα για φορτίο και ταχυδρομείο που παρέχεται σε κάθε πτήση προκύπτει με την εφαρμογή του ακόλουθου τύπου: C = W – (0,75 × S × 97) όπου: C = η μεταφορική ικανότητα φορτίου και ταχυδρομείου σε kg, που παρέχεται σε μια πτήση P = το συνολικό βάρος σε kg, των επιβατών, αποσκευών, φορτίου και ταχυδρομείου, που επιτρέπεται να μεταφέρει αεροσκάφος σε δεδομένο τομέα (επιτρεπόμενο ωφέλιμο βάρος) και προκύπτει από τη διαφορά μεταξύ του μέγιστου πιστοποιημένου βάρους απογείωσης και του βάρους πτητικής λειτουργίας (αεροσκάφος, πλήρωμα, καύσιμα, τροφοδοσία και λοιπά εξαρτήματα πτητικής λειτουργίας) S = ο αριθμός των θέσεων του αεροσκάφους 0,75 = ο συντελεστής για ποσοστό πληρότητας 75 % 97 = είναι το πρότυπο βάρος του ενήλικα επιβάτη με τις αντίστοιχες αποσκευές (84 kg + 13 kg) σύμφωνα με το JAR-OPS 1.620.